**Budapest I. kerület Batthyány Lajos Általános Iskola**

**Lurkó sulikert**

**Iskolakert beszámoló**

**2021/2022. tanév**

Az őszi időszakban, a nyár elején másodvetésként elültetett növényeket tudtuk gondozni. Vettettünk salátát, ami az őszi szünet elejére meg is nőtt, az osztályok örömére. A novemberi időszakban felkészítettük az ágyásokat a télre, eltávolítottuk az elhalt növényi részeket, levelekkel takartuk a felületüket, hogy a hagymás növények ne fagyjanak ki. A cékla még akkor is kitartott.

A magaságyásokban az elmúlt években folyamatosan pótoltuk a gyenge termőtalajt jelentő agyagos földet. Termőföld és virágföld keverékével próbáltunk a minőségen javítani. Ebben a tanévben a tavaszi megújulást márciusban a CELANESE Hungary Kft. munkatársai segítették. A cég dolgozói munkaerejüket és kiváló minőségű tőzeges földet adományoztak az iskolakert számára. 2022.március végén egy munkanapon elvégezték a magaságyások tisztítását és az új földdel való feltöltését.

Ezek után kezdődött az ágyások beültetése.

Az alsós osztályok (pl. 1.a, 1.b) a környezetismeret óra keretében borsó és retek magot ültettek. A felsősök a technika órákon ültettek szintén borsót, de ezen kívül retket, salátát és sárgarépát is. Az első osztályosok paradicsompalántát is hoztak ami már zöld bogyókkal volt tele. Hamar beérett és csemegézhettek a gyerekek.

Ebben a tanévben a Kertész szakkör tematikáját kibővítettük és mint Zöld műhely működik tovább. Figyeljük a természeti témához kapcsolódó jeles napokat, transzparenseket készítünk az egész iskola számára (pl. méhek napja). Ezen kívül az év állatait megismerjük, önálló projektként bemutatásra kerülnek. Egyéb megfigyeléseket is terveztünk, de sajnos a szakkörvezető hosszú betegsége ezt nem tette lehetővé. Reméljük jövőre sikerül a tervek szerint belemélyedni a témákba.

A Zöld műhely tagjai, kiegészítve az általában délutánonként udvaron lévő gyerekekkel, nagy örömmel és lelkesedéssel művelik a magaságyásokat. Megismerkedtünk a különböző növények ültetési sajátosságaival, gondozási szükségleteivel.

Az idén tavasszal sokkal több növényt ültettünk, mint eddig. A fent említett zöldségnövényeken kívül vöröshagymát, fokhagymát, paradicsomot, uborkát is nevelünk, gondozunk. Az időjárás kedvező a sok eső miatt, de esőmentes napokon locsolunk.

Május végén és június elején szüretelhettünk: salátát, borsót, hagymát.

Az elhalt növényi részeket a komposztálóban helyeztük el. A belőle kifolyt nedvességgel öntöztük vissza a komposztot és a belső udvar növényei részesültek belőle. Még felhasználható komposzt nincs benne megfelelő mennyiség. Őszig még hagyunk neki időt.

Fontosnak tartjuk a méhek és rovarok jelenlétét a kertben, ezért a hatodikos gyerekek készítettek egy saját tervezésű „Rovarhotelt”. Elhelyeztük az egyik használaton kívüli ablakban, kellő magasságban, hogy biztonságban legyen, de figyelni is lehessen.

A Covid évei alatt a felsős osztályok által előkészített belső udvar is végre termőterületté vált. Az idén a virágos növényeken kívül tökféléket ültettünk. Sajnos a kukorica nem kelt ki.

Örökzöldekkel is bővült a belső udvar (tuják és egy fenyő).

A nyolcadikosok kerti kiülőt is létrehoztak a kert sarkában.

A pályázaton nyert ágyások és szabadtéri tanterem állagmegóvásáról az idén is gondoskodtunk, átfestésre került.

Budapest, 2022. június 16.

 Oroszné Nagy Katalin

 Iskolakert vezető